Nuuskommentaar: VSA-Noord-Koreaanse ooreenkoms – Te veel gesplete tonge? | Maroela Media
"My hele lewe lank gaan ek ooreenkomste aan. Ek is 'n meester met die sluit van ooreenkomste." Só het pres. Donald Trump, Amerikaanse president, gesê by die afsluiting van sy beraad met die Noord-Koreaanse diktator, Kim Jong-oen.
Baie waarnemers is egter onrustig oor hoe die twee lande die ooreenkoms verstaan, en hulle het rede. Die Noord-Koreaanse staatsbeheerde pers is duidelik vooraf van teks voorsien waarop ooreengekom sou word, en was blykbaar onder opdrag om hierdie teks te gebruik. Dit sluit verskeie bepalings in wat nié in die teks van die formele ooreenkoms voorkom nie, en sekere dele waarop volgens die ooreenkoms ooreengekom is, ontbreek in die Noord-Koreaanse media se weergawe.
Noord-Korea het op Verslaggewers Sonder Grense se jongste persvryheidsindeks die laaste plek van 180 lande ingeneem. Kortom, die land ken geen persvryheid nie.
Aan Amerikaanse kant is daar ook maar 'n erge bontpratery en die media krap kop oor hoe uitlatings weerskante van die onderhandelingslyn verstaan moet word. Breedweg word omvattende stappe tot die voordeel van Noord-Korea voorsien, en sal daar deurlopende, voortgesette diplomasie hieroor wees, wat aan die VSA se kant deur Mike Pompeo, Amerikaanse minister van buitelandse sake, gelei sal word.
Waar die VSA 'n langer proses, tipies van 'n demokrasie, voorsien, verwag Noord-Korea 'n sneller proses waar die twee regerings bloot opdragte gee, en die betrokke opdragte dadelik uitgevoer sal word. Noord-Korea het byvoorbeeld groot verwagtinge dat die VSA se "war games" saam met Suid-Korea nou iets van die verlede is. Die opheffing van sanksies en hulp om Noord-Korea op te bou, word ook as feitlik onmiddellike prosesse beskou.
Oor die aftakeling van sy kernarsenaal is Noord-Korea vaag, veral omtrent die tydlyn.
Dis egter duidelik dat Noord-Korea uit die ooreenkoms verstaan dat ook Suid-Korea en sy bondgenote geen kernvermoë op die skiereiland mag hê nie.
Dit is duidelik dat dit vir Noord-Korea belangrik is dat veral sy eie bevolking, maar verkieslik almal, moet glo dat Noord-Korea met sy aggressiewe ontwikkeling van kerndraende missiele, as die VSA se gelyke in die onderhandelings kon optree.
Die Los Angeles Times spreek hom sommer in sy inleiding soos volg oor die ingeboude moeilikheid in die ooreenkoms uit: "North Korea made clear Wednesday it viewed the commitments that President Trump and ruler Kim Jong Un made about denuclearization and sanctions during their summit in strikingly different terms than the White House, suggesting trouble going forward."
Die Vlaamse De Standaard is meer optimisties en beklemtoon dat die twee leiers mekaar oor en weer na hul lande uitgenooi het, en vertolk die Noord-Koreaanse reaksie as dat hy, soos Trump, die uitnodiging aanvaar het. Trump het ook te kenne gegee dat Kim "snel" sal werk om die Koreaanse skiereiland te demokratiseer. Kim, van sy kant, sê die ou boek se blaaie word nou omgeblaai, en die wêreld sal binnekort 'n heel nuwe bedeling sien tot stand kom.
Daily Maverick skryf egter ook dat die "fallout" oor die ooreenkoms die dag ná ondertekening begin het. Veral Suid-Korea en Japan is bekommerd oor Trump se uitlatings dat die "war games" opgeskort word, sonder dat daar oënskynlik 'n teenprestasie voor is. Japan het die VSA daarop gewys dat die Amerikaans-Suid-Koreaanse militêre oefeninge lewensnoodsaaklik is.
En hoe lank Trump daaraan gaan slaag om Kim se beeldpoetser te wees, is ook nie duidelik nie. Trump se antwoord op medianavrae oor hoekom iemand wat so bloeddorstig is / was omarm word, is dat Kim nog bitter jonk was toe sy vader (sy voorganger as diktator) hom ontval het. Tog kon hy as jongeling as 'n sterk leier na vore tree.
Die jong Amerikaner wat in Noord-Korea aangehou is en toe in 'n koma huis toe gestuur is waar hy onder die beste Amerikaanse mediese sorg gesterf het, word nou deur Trump tot held verhef wat sou bygedra het tot die vredesberaad en ooreenkoms.
Wel, Trump gaan nerens kom deur die mannetjie nogsteeds sleg te se nie. Hy probeer seker nou maar eers die heuningkwas vir 'n ruk om te sien wat gebeur. As hulle die nukes kan afbreek en die staat van oorlog beeindig met 'n ontspanning van die Koreas se verhouding, en dalk kos kan kry vir die Noord Koreane kan dinge net betergaan vorentoe. Kom ons kyk wat gebeur.
Soos gewoonlik ruk die pers alles uit verband. Pres Trump is baie slim hy weet wat hy doen. En sanksies teen Noor Korea word nie onmiddelik opgehef nie dit het Pres Trump duidelik gemaak
Almal onderskat Pres Trump
Die pers mense het hom probeee uithaal maar hy hul almal een voor
Alles wat plaasvind is alles telens van die eindtyd wat in besig is om in vervulling te kom lees 1 Thessalonicense 5:3 want wanneer hul sê vrede en veiligheid dan oorval n skielike verderf hul soos die barensnood van n swanger vrou ….
Ek dink ook nie Trump het 'n ander keuse gehad as om te probeer met onderhandelinge nie. 'n Kernoorlog is niemand se eerste keuse nie. Maar ek self het geen vertroue in die Kim nie en glo nie daar gaan veel verander na hierdie ooreenkoms nie.
Om daar wesenkike veranderinge in NK se situasie tuis en in sy internasionale optrede gaan kom moet seker gesien word. Ten minster het NK en die VSA se leiers bymekaar gekom, wat 'n prestasie op sigself is. 'n Lang pad lê agter die rug en realities kan mens verwag dat die pad vorentoe nie maklik gaan wees nie. Die eensydige linkse anti-Trump nuusmedia moet net nie krap waar dit nie jeuk nie.
Ek het volle vertroue in Trump. Hy weet presies wat hy doen en wat hy sal doen indien N Korea stroppie raak. N Korea baat te veel by die ooreenkoms om dit sommer te verongeluk. Trump is reguit en N K weet presies hoe hy dit sien. Die media wat deel is van die Deep State en die Illuminatie sal nie n goeie woord he vir dit wat gebeur nie. Onthou in elk geval God se plan sal lyk soos dit mnoet. Op die einde is die God wat in beheer is.